**PĀRSKATS PAR DOBELES NOVADA BĀRIŅTIESAS DARBU 2018.GADĀ**

Saskaņā ar Bāriņtiesu likuma 5.panta ceturtās daļas prasībām, bāriņtiesa ne retāk kā reizi gadā sniedz pašvaldības domei pārskata ziņojumu par savu darbību.

Atbilstoši Bāriņtiesu likumā paredzētajiem darbības principiem, bāriņtiesa savā darbībā pamatojas uz normatīvajiem aktiem un publisko tiesību principiem.

Dobeles novada bāriņtiesa (turpmāk – bāriņtiesa) ir Dobeles novada domes izveidota aizbildnības un aizgādnības iestāde, kas Dobeles novada administratīvajā teritorijā prioritāri nodrošina bērna vai aizgādnībā esošās personas tiesību un tiesisko interešu aizstāvību.

Bāriņtiesā strādā bāriņtiesas priekšsēdētāja, priekšsēdētājas vietniece, piecas bāriņtiesas locekles, sekretāre un bāriņtiesas locekļa palīdze. Lai pilnveidotu savas zināšanas bāriņtiesas darbinieki apmeklējuši Latvijas pašvaldību mācību centra, Dobeles pieaugušo izglītības un uzņēmējdarbības atbalsta centra, Labklājības ministrijas, Zemgales plānošanas reģiona, SIA “Funditus” mācību centra organizētos kursus, apmācības un seminārus.

Bāriņtiesas amatpersonas piedalās bāriņtiesas sēdēs, pieņem lēmumus, veic ārpusģimenes aprūpē un aizgādnībā esošo personu dzīves apstākļu pārbaudes, sniedz atbalstu un konsultē aizbildņus, aizgādņus, audžuģimenes un adoptētājus, sniedz atbalstu personai, kuras aprūpē nodots bērns vecāku prombūtnes laikā, kā arī veic mantisko un personisko tiesību uzraudzību šajās ģimenēs. Bāriņtiesa sadarbojas ar citām bāriņtiesām, ilgstošas sociālās aprūpes un sociālās rehabilitācijas institūcijām, veselības aprūpes un izglītības iestādēm, sociālajiem dienestiem, policijas iestādēm, Valsts probācijas dienestu un tiesu izpildītājiem, lai nodrošinātu bērna vai aizgādnībā esošas personas tiesību un interešu aizstāvību, sniedz palīdzību bērnam vai aizgādnībā esošajai personai, kura pēc palīdzības vērsusies bāriņtiesā. Saskaņā ar amatu aprakstu vai pēc bāriņtiesas priekšsēdētāja rīkojuma, izpilda citus pienākumus.

Bāriņtiesa ir Latvijas Bāriņtiesu asociāciju biedrs, darbojas asociācijā ar mērķi sekmēt bāriņtiesas darbinieku profesionālo izaugsmi, apspriest normatīvo aktu projektus un izstrādāt priekšlikumus normatīvo aktu grozījumiem, risināt jautājumus bērnu tiesību aizsardzības sistēmas pilnveidošanā un citus bāriņtiesu kompetencē esošos jautājumus.

Pēc Pilsonības migrācijas lietu pārvaldes datiem uz 2018.gada 1.jūliju Dobeles novadā iedzīvotāju skaits bija 21 182 iedzīvotāji.

**Pieņemtie lēmumi**

Bāriņtiesa lietas izskata bāriņtiesas sēdēs un lēmumus pieņem koleģiāli, izņemot gadījumus, kad tiek konstatēts, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību un dzīvību ir jārīkojas nekavējoties, lai nodrošinātu bērnam drošus apstākļus. Šajos gadījumos bāriņtiesas priekšsēdētājs, priekšsēdētāja vietnieks vai bāriņtiesas loceklis pieņem vienpersonisku lēmumu par bērna nošķiršanu, aizgādības tiesību pārtraukšanu vecākam, aizbildņa vai audžuģimenes atstādināšanu no pienākumu pildīšanas, un bērnu nogādāšanu drošā vietā.

2018.gadā bāriņtiesā notikusi 161 bāriņtiesas sēde, pieņemti 159 lēmumi, no tiem 14 vienpersoniski lēmumi (12 par aizgādības tiesību pārtraukšanu vecākiem, 2 par aizbildņa atstādināšanu no pienākumu pildīšanas).

Pieņemti lēmumi:

* par aizgādības tiesību pārtraukšanu/atņemšanu/ atjaunošanu - 41,
* par aizbildņu iecelšanu/atlaišanu - 34,
* par atzinuma sniegšanu par atbilstību aizbildņa pienākumu pildīšanai - 1,
* par bērnu izņemšanu/ievietošanu audžuģimenē - 13,
* par bērnu ievietošanu/izņemšanu no institūcijas - 7,
* par piemērotību audžuģimenes pienākumu veikšanai - 3,
* par audžuģimenes statusa piešķiršanu/ izbeigšanu - 3,
* par viesģimenes statusa piešķiršanu/izbeigšanu - 6,
* par atļaujas došanu bērniem uzturēties vecāku ģimenē brīvdienās un svētku dienās - 2,
* par atļaujas došanu bērnam šķērsot valsts robežu un uzturēties viesģimenē ārvalstīs - 1,
* ar adopcijas procesu saistīti lēmumi - 4,
* par brāļu/māsu šķiršanu adopcijas gadījumā - 2,
* par ģimenes valsts pabalsta izmaksu personai, kura faktiski audzina bērnu - 3,
* par nodokļu atvieglojuma piemērošanu otram vecākam - 4,
* par atzinuma sniegšanu tiesai par bērna dzīvesvietas noteikšanu vai saskarsmi ar otru no vecākiem - 7,
* par bērna mantu - 7,
* sevišķā aizbildņa iecelšanu/atlaišanu - 4,
* par aizgādņa iecelšanu/atlaišanu - 9,
* par atļaujas došanu pārdot aizgādnībā esošas personas mantu - 1,
* par aizgādnībā esošas personas interešu aizstāvību - 3,
* par aizgādņa mantojumam iecelšanu/ atlaišanu - 3,
* par kļūdas labojumu lēmumā – 1.

Pieaug bāriņtiesā saņemto iesniegumu skaits. Bāriņtiesas darbības nodrošināšanai nosūtīti 2140 dokumenti, bāriņtiesā saņemti 1372 dokumenti, 442 iesniegumi un informācijas pieprasījumi, uz kuriem bāriņtiesa likumā noteiktā kārtībā sniegusi atbildes. Uz 2018.gada 31.decembri Bāriņtiesas lietvedībā ir 627 lietas, tai skaitā pārskata periodā tika ierosinātas 54 jaunas lietas.

**Aizgādības tiesības**

Līdz pilngadības sasniegšanai bērns ir vecāku aizgādībā. Aizgādība ir vecāku tiesības un pienākums rūpēties par bērnu un viņa mantu un pārstāvēt viņu personiskajās un mantiskajās attiecībās.

2018.gadā pieņemts 41 lēmums, ar kuriem 21 vecākam bāriņtiesa pārtrauca aizgādības tiesības (10 mātēm un 11 tēviem), pārtraucot aizgādību pār 28 bērniem. No tiem par 23 bērniem tika pieņemts vienpersonisks lēmums par aizgādības tiesību pārtraukšanu viņu vecākiem ( aizbildņiem). Pēc aizgādības pārtraukšanas 26 bērniem bija nepieciešams nodrošināt ārpusģimenes aprūpi (tai skaitā 8 vienas ģimenes bērniem). Pārtrauktās aizgādības tiesības atjaunotas 5 vecākiem un 5 bērni atgriezās savu bioloģisko vecāku aizgādībā.

Ja gada laikā no aizgādības tiesību pārtraukšanas nav iespējams tās atjaunot, bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ. Par 7 vecākiem bāriņtiesa pieņēmusi lēmumu sniegt prasību tiesā par aizgādības tiesību atņemšanu. Pēc bāriņtiesas sagatavotajiem un tiesās iesniegtajiem prasību pieteikumiem un pierādījumiem, ar tiesas spriedumiem 6 vecākiem ar tiesas spriedumu atņemtas aizgādības tiesības uz 11 bērniem.

Bērna aizgādības tiesību pārtraukšana un pārtraukto aizgādības tiesību atjaunošana vecākiem 2016. - 2018.gadā

**Ārpusģimenes aprūpe**

Bērnam, kurš palicis bez vecāku gādības nodrošināma ārpusģimenes aprūpe. ANO Bērnu tiesību konvencija paredz primāri katram ārpusģimenes aprūpē esošam bērnam nodrošināt augšanu ģimeniskā vai tai pietuvinātā vidē. Diemžēl bāriņtiesai joprojām ir problēmas nodrošināt ģimenisku vidi vairākiem vienas ģimenes bērniem, kā arī bērniem pusaudžu vecumā.

2018. gadā tika pieņemti lēmumi par ārpusģimenes aprūpes nodrošināšanu 29 bērniem (26 bērnu vecākiem tika pārtrauktas aizgādības tiesības, 2 bērna vecāki veselības problēmu dēļ nespēja parūpēties par bērniem, vienā gadījumā aizbildnība tika nodibināta sakarā ar to, ka bērna vecāks nebija sasniedzis pilngadību), no tiem lielākais skaits 13 ievietoti aizbildņa ģimenē, 5 bērni ievietoti audžuģimenē, 11 – institūcijā ( t. sk. 7 vienas ģimenes bērni un 3 vienas ģimenes bērni). Viņu turpmākā dzīvesvieta bija gan mūsu novadā gan ārpus tā.

Uz 2018.gada 31.decembri 85 Dobeles novada bērni atradās ārpusģimenes aprūpē, no tiem 9 (10%) bērni audžuģimenēs, 26 (31%) bērni institūcijā, no tiem 2 bērni valsts sociālajā aprūpes centrā un 50 bērni jeb procentuāli lielākais skaits (59%) bērni atradās aizbildnībā. Aizbildņi pilnībā aizvieto bērniem vecākus, kā arī pārstāv bērnu personiskajās un mantiskajās attiecībās. Pārskata periodā kopējais aizbildņu skaits ir 36, no kuriem 24 ir radinieki. Pēc citu bāriņtiesu lūguma ir vērtēta 1 personas atbilstība aizbildņa statusam.

Audžuģimeņu aprūpē esošie 9 bērnu dzīvesvieta ir ārpus mūsu novada - Talsu novadā, Tukuma novadā, Smiltenes novadā, Gulbenes novadā, Kandavas novadā un Bauskas novadā. Audžuģimene bērna intereses pārstāv tikai dažās jomās ar bāriņtiesas izsniegto pilnvarojumu, nodrošina aprūpi līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts vai viņam tiek nodibināta aizbildnība.

Bāriņtiesas pārraudzībā ir 2 Dobeles novada audžuģimenē ievietoti citu pašvaldību bērni. Uz 2018.gada 31.decembri Dobeles novadā ir 4 audžuģimenes.

Bērnu ārpusģimenes aprūpe 2016. - 2018.gadā

2018.gadā ārpusģimenes aprūpe izbeigusies 16 bērniem sasniedzot pilngadību, 10 no tiem aizbildnībā, 5 institūcijā un 1 audžuģimenē ievietotam bērnam. 5 bērni atgriezušies savu vecāku aprūpē, jo vecākiem atjaunotas pārtrauktās aizgādības tiesības. Par 5 bērniem bāriņtiesa lēmusi par atļaujas došanu uzturēties savu radinieku ģimenēs.

Bāriņtiesa 2018.gadā 3 ģimenēm piešķīrusi viesģimenes statusu. Viesģimene ir laulātie vai persona, kas uz laiku uzņem savā dzīvesvietā aprūpes iestādē ievietotu bērnu vai kontaktējas ar ārpus aprūpes iestādē ievietotu bērnu.

2018.gadā bāriņtiesa pieņēmusi lēmumus, ka 3 bērnu adopcija ir bērnu interesēs, pēc ģimenes izpētes veikšanas 7 personas atzinusi par adoptētājiem, no tiem viena persona vēlējās adoptēt laulātā bērnu.

**Sadarbība ar tiesām**

Ir pieaugusi bāriņtiesas sadarbība ar tiesām, 2018.gadā bāriņtiesas darbinieki 61 (2017.gadā 51 reizi) reizi piedalījās tiesu sēdēs dažādās rajonu tiesās un apgabaltiesās. Bāriņtiesa tiesas procesos bijusi gan prasītājs, gan atbildētājs, gan tiesas pieaicināta iestāde viedokļa un atzinuma sniegšanai. Bāriņtiesa pārstāvēta lietās par saskarsmes tiesību noteikšanu, bērna dzīvesvietas noteikšanu, aizgādības tiesību atņemšanu, aizgādnības dibināšanai un rīcībspēju ierobežošanai pilngadīgai personai, mantojamās mantas pārvaldīšanas lietās, adopcijas lietās, lietās par audzinoša rakstura piespiedu līdzekļu piemērošanu bērniem. Kriminālprocesa likumā noteiktajos gadījumos bāriņtiesa pārstāvējusi bērnu un aizgādnībā esošo personu kriminālprocesā. Darbietilpīga un sarežģīta ir bāriņtiesas darbības sfēra atzinumu sniegšanā pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību izmantošanas kārtības noteikšanu. 2018.gadā bāriņtiesa šajās lietās sniegusi 7 atzinumus.

Bāriņtiesai arvien vairāk nākas iesaistīties vecāku domstarpību bērnu aizgādības jautājumu risināšanā: bērna aprūpes un uzraudzības tiesību, atsevišķās aizgādības, saskarsmes tiesību izmantošanas kārtības noteikšana. Lai pieņemtu objektīvu lēmumu, bāriņtiesai jāiegūst pierādījumi, jāveic situācijas un motivācijas izpēte, kompromisa risinājumu meklēšana, prioritāri domājot par bērnu interesēm. Katra šāda lieta prasa no bāriņtiesas darbinieka lielus laika resursus. Darbinieki savā ikdienas darbā arvien vairāk saskaras ar psiholoģisku spriedzi.

**Nepilngadīgo mantu lietu pārraudzība**

Nepilngadīgiem bērniem var piederēt manta, ko dāvinājuši vai atstājuši mantojumā vecāki, vecvecāki vai citi radinieki. Saskaņā ar Civillikuma normām, vecāki bērnu vārdā bez bāriņtiesas atļaujas nevar mantojumu un/vai dāvinājumu pieņemt vai atraidīt, kā arī rīkoties ar bērna mantu. Bāriņtiesa veic bērna mantisko tiesību ievērošanas pārbaudi, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, pieprasot informāciju no kredītiestādēm, pašvaldības, valsts un citiem uzņēmumiem un iestādēm, kā arī veic bērnam piederošā nekustamā īpašuma apsekošanu.

2018.gada 31.decembrī bāriņtiesas pārraudzībā bija 38 aktīvas lietas par bērna mantas pārraudzību. Pārskata gadā pieņemti 7 lēmumi par bērna mantas pārraudzību, ar tiem dota atļauja: 1 - pieņemt dāvinājumu, 4 - pieņemt mantojumu, 2 - atraidīt mantojumu, 1 - rīkoties ar bērna mantu.

**Aizgādnības lietas**

Aizgādnību nodibina pilngadīgai personai, kurai ar tiesas spriedumu ierobežota rīcībspēja. Aizgādnība ir personu ar ierobežotu rīcībspēju personīgo un mantisko interešu, kā arī mantojuma aizsardzības forma.Bāriņtiesa uzrauga aizgādnībā esošo tiesību un interešu ievērošanu, pieprasot no aizgādņiem norēķinus, pārbaudot tos, kā arī veicot šo personu dzīves apstākļu pārbaudes.

Uz 2018.gada 31.decembri aktīva ir 41 lieta par aizgādņa iecelšanu personai ar ierobežotu rīcībspēju. 29 personas, kurām tiesa nodibinājusi aizgādnību dzīvo ģimenē, 12 personas institūcijā. Pārskata periodā 3 personām iecelts aizgādnis, 1 personai divas reizes notikusi aizgādņa maiņa (4 lēmumi), savukārt 3 aizgādņiem noteikts pilnvaru apjoms jau esošās aizgādnības ietvaros, pamatojoties uz spriedumu par rīcībspējas pārskatīšanu, 1 aizgādnis atlaists no pienākumu pildīšanas sakarā ar aizgādnībā esošās personas nāvi.

Bāriņtiesas lietvedībā visās esošajās lietās, kurās personas līdz 2011. gada 31. decembrim ar tiesas spriedumu atzītas par rīcībnespējīgām, ir iesniegti pieteikumi par pārskatīšanu un lietas ir pārskatītas.

Aizgādnība var tikt nodibināta arī mantojumam, ja mantojuma atstājējam piederējis uzņēmums vai saimniecība, un tā darbība jāturpina līdz brīdim, kad mantiniekiem apstiprinātas mantojuma tiesības. Uz 2018.gada 31.decembri bāriņtiesā bija 3 lietas par aizgādņa iecelšanu mantojumam. Pārskata gadā pieņemti 3 lēmumi par aizgādību mantojumam, no tiem 2 par aizgādņa iecelšanu, 1 par aizgādņa atlaišanu.

**Notariālie apliecinājumi**

Bāriņtiesa Civillikuma noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus, ja novadā nav notāra. Novados, kuros ir teritoriālā iedalījuma vienības, bāriņtiesa minētos uzdevumus veic tajās novada teritoriālā iedalījuma vienībās, kurās nav notāra. Bāriņtiesa apliecina darījumus, ja darījuma summa nepārsniedz 8537 euro.

Bāriņtiesu likums atļauj Bāriņtiesai veikt notariālās darbības tikai Dobeles novada pagastu teritorijās. Dobeles novada iedzīvotāji 2018.gadā ir saņēmuši 380 notariālas darbības, no tām:

* pilnvaras sagatavošana un apliecināšana - 123,
* paraksta apliecināšana - 114,
* nostiprinājuma lūguma sagatavošana un apliecināšana - 77,
* darījuma akta sagatavošana - 43,
* dokumentu kopiju apliecināšana - 15,
* mantojuma inventāra saraksta sastādīšana - 7,
* testamenta izraksta sastādīšana un apliecināšana - 1.

Par šīm darbībām pašvaldības budžetā ir iekasēta valsts nodeva 3232,31 *euro* apmērā. Visvairāk apliecinājumu veikti Auru pagastā (145).

Salīdzinot ar iepriekšējiem gadiem, apliecinājumu apjoms ir palielinājies. Bieži vien darījumu dokumentiem, kuri tiek, sagatavoti bāriņtiesā, ir jāiegulda liels darba apjoms. Sagatavojot dokumentu projektus, tiek pārbaudītas datu bāzes par personām, par īpašumiem, kā arī to vai persona dzīvesvietu ir deklarējusi Dobeles novadā un vai personai ir rīcībspēja. Par ziņu pārbaudi datu bāzē atsevišķas nodevas netiek iekasētas.

Bāriņtiesas apliecinājums juridiskā spēka ziņā pielīdzināms notariālajam apliecinājumam.

**Arhīvs**

Bāriņtiesa veido un uztur savu arhīvu atbilstoši Arhīva likumam, kurā glabājās pastāvīgi glabājamās lietas no 2004.gada līdz 2017.gadam, kā arī veikto notariālo apliecinājumu dokumenti, kas tiek glabāti atbilstoši normatīvi aktu prasībām. Aprakstītie dokumenti pastāvīgā glabāšanā Valsts zonālajā valsts arhīvā nodoti par laika periodu no 1997.gada līdz 2003.gadam.

**Cita informācija**

Bāriņtiesas darba apjoms pēdējo gadu laikā ir būtiski palielinājies. Tā pamatojums ir grozījumi likumos (Civillikums, Civilprocesa likums, Bērnu tiesību aizsardzības likums u.c), noteikumos vai arī jaunu noteikumu stāšanās spēkā ( Audžuģimeņu noteikumi, Adopcijas kārtība).

Regulāri informācija par bāriņtiesā pieņemtajiem lēmumiem tiek vadīta Iedzīvotāju Informācijas Sistēmā un Nepilngadīgo personu atbalsta informācijas sistēmā, kurai šogad ir pievienots Audžuģimeņu reģistrs.

2018.gada 1.septembrī sadarbībā ar biedrību “Jauniešu izglītības un iniciatīvu centrs “Saspraude” DJIVC aktivitāšu mājā “Zaļkalni”, Auru pagastā, notika Audžuģimeņu un aizbildņu ģimeņu godināšanas un rotaļu laukuma atklāšanas pasākums. Pasākums notika projekta “Labvēlīgas vides veidošana Dobeles novada ģimenēm un bērniem” ietvaros par Valsts reģionālās attīstības aģentūras finansiālu atbalstu no Latvijas valsts budžeta līdzekļiem.

2018.gada 8.decembrī norisinājās otrais Pateicības dienas pasākums aizbildņu ģimenēm un audžuģimenēm.

Ņemot vērā minēto, bāriņtiesa 2018.gadā godprātīgi veikusi savu darbu, gan pildot normatīvajos aktos noteiktos pienākumus, iesaistoties bērnu un personu ar rīcībspējas ierobežojumu tiesību aizsardzībā. Bāriņtiesas komandā strādā augsta līmeņa profesionāļi savā jomā. Bāriņtiesas darbinieki un locekļi vienmēr iesaistās dažādu Bāriņtiesas kompetences situāciju risināšanā, izrāda pašiniciatīvu, lai jautājumu atrisinātu atbilstoši bērna un personas ar ierobežotu rīcībspēju interesēm. Bāriņtiesa veido sadarbību ar citām iestādēm, lai īstenotu bērnu un personu ar ierobežotu rīcībspēju tiesību aizsardzību.

Bāriņtiesas priekšsēdētāja Sandra Lapinska-Leiere